Na temelju članaka 58. i 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10 – ispravak, 90/11, 16/12, 86/12, 94/13, 152/14, 07/17, 68/18, 98/19, 64/20, 151/22,155/23, 156/23.) i članaka 60. Statuta Srednje škole Zabok, Školski odbor na sjednici održanoj \_\_\_\_\_\_\_\_\_\_\_\_\_\_\_ godine donosi:

KUĆNI RED

ŠKOLSKE SPORTSKE DVORANE SREDNJE ŠKOLE ZABOK

Članak 1.

Ovaj kućni red primjenjuje se u sportskoj dvorani Srednje škole Zabok i odnosi se na sve korisnike, najmoprimatelje i posjetitelje sportske dvorane.

Članak 2.

Radi sigurnosti svih korisnika, najmoprimatelja i posjetitelja, u prostoru dvorane zabranjeno je:

* unošenje i konzumiranje hrane i alkoholnih pića te pušenje u svim prostorijama dvorane,
* unošenje oružja i oruđa, lako zapaljivih materijala i uređaja koji mogu izazvati požar ili eksploziju,
* neracionalno postupanje, poput nekontroliranog trošenja vode u sanitarnim čvorovima,
* remećenje javnog reda dvorane; postavljanje plakata, oglasa, promidžbenog materijala bez dozvole uprave škole.
* unošenje prijevoznih sredstava (bicikala, rola, skateboarda, romobila…) kao i životinja.
* korištenje opreme i rekvizita iz skladišta dvorane kao i rekvizita i opreme koji su dio kabineta TZK (isključivo namjenski može se koristiti oprema u samom prostoru dvorane),
* unositi vlastite sprave i pomoćno –tehnička sredstva i postavljati ih u prostoru dvorane

 ( osim sportskih rekvizita, lopte i sl.)

* samoinicijativno paliti rasvjetu, ventilaciju, grijanje, otvarati i zatvarati prozore. Za to je zadužen zaposlenik (domar) škole,
* zagrijavanje i igranje loptama u hodniku, svlačionicama i sanitarnim prostorijama.

Sve sprave i opremu potrebno je pažljivo koristiti samo u svrhe za koje su namijenjene te ih nakon korištenja vratiti na odgovarajuće mjesto.

Članak 3.

Organizirana grupa korisnika ( najmoprimatelj ) mora imati voditelja, trenera, profesora ili instruktora koji preuzima odgovornost za njih i ima sljedeće obaveze:

* u pratnji zaposlenika škole pregledava iznajmljeni prostor (hodnik, svlačionice, oprema dvorane)
* nakon završetka korištenja svih rezerviranih prostora i pregleda sa zaposlenikom škole potpisuje zapisnik o eventualnim oštećenjima
* osigurava red i disciplinu u grupi te upozorava članove grupe na pridržavanje odredbi Kućnog reda
* osigurava da članovi grupe ne izlaze na igralište
* u prostore dvorane (hodnik, svlačionice, dvorana) dozvoljen je ulazak samo korisnicima koji imaju čistu sportsku opremu (rezervne tenisice za dvoranu), svim drugim osobama bez opreme nije dozvoljen boravak u prostorima dvorane (dvorana nema prostor za gledatelje).

Za vrijeme treninga u dvorani mogu boraviti samo sportaši, treneri i službene osobe kluba **u sportskoj opremi koju koriste isključivo za vrijeme boravka u dvorani**.

Članak 4.

Ulaz u dvoranu dopušten je korisnicima samo prema rasporedu korištenja izloženom na ulaznim vratima dvorane.

**Korisnici mogu boraviti u prostorima dvorane i svlačionici unutar svog termina.**

Ukoliko pojedini korisnik neće koristiti ugovoreni termin, dužan je o tome obavijestiti ovlaštenu osobu škole najmanje 48 sati prije tog termina. U protivnom dužni su platiti 50% cijene najma.

Korisnici dvorane dužni su održavati red i čistoću u prostorijama koje koriste.

Članak 5.

Korisnici dvorane ne mogu svoje termine ustupati drugim korisnicima te se strogo moraju pridržavati rasporeda korištenja dvorane koji izrađuje voditelj dvorane.

Svako nedolično ponašanje za vrijeme nastave, treninga i natjecanja te namjerno uništavanje inventara i opreme sankcionirat će se udaljavanjem korisnika iz dvorane, a za oštećenu opremu i inventar namjerno ili nenamjerno teretit će se korisnik.

Odgovorne osobe korisnika dužne su sva eventualna oštećenja prijaviti nadležnoj osobi škole. Počinjenu štetu, korisnik je dužan nadoknaditi u roku 72 sata od trenutka počinjenja. Šteta će se nadoknaditi u novčanom iznosu na temelju računa ili procjene.

Članak 6.

Korisnici su dužni sami brinuti o svojim stvarima i vrijednostima. Ne preporučuje se unošenje vrijednih stvari, jer škola ne odgovara za njihov nestanak.

Članak 7.

Sprave i ostala pomagala u vlasništvu dvorane, korisnik je dužan nakon upotrebe vratiti na njihovo mjesto, a ulaz u spremište dozvoljen je korisnicima samo uz prisutnost voditelja i domara.

KLASA: 602-03/24-01/191

URBROJ: 2140-92-06-24-1

Zabok,

 Predsjednik Školskog odbora

 Ivan Petek,mag.oec.

Kućni red objavljen je na oglasnoj ploči dana\_\_\_\_\_\_\_\_\_\_\_\_\_\_\_\_\_\_\_\_\_\_2024. i stupa na snagu dana\_\_\_\_\_\_\_\_\_\_\_\_\_\_\_\_\_\_\_\_\_\_\_2024.

 Ravnateljica:

 Draženka Jurec,dipl.ped.